N á v r h  
na použitie prostriedkov získaných z odpredaja nehnuteľného majetku štátu v správe Pamiatkového úradu  SR v roku 2002
 
PÚ SR realizoval v roku 2002 odpredaj nehnuteľného majetku -gotického kaštieľa  v Hronseku. Uvedená nehnuteľnosť neslúžila správcovi /Pamiatkový úrad SR, Bratislava / na plnenie úloh v rámci predmetu jeho činnosti alebo v súvislosti s ním, a preto  bol realizovaný odplatný prevod uvedenej nehnuteľnosti v sume 3 600 000 Sk v súlade so Zákonom  o správe majetku štátu v znení neskorších predpisov. Na základe zákona NR SR č.303/1995 Z. z. o rozpočtových pravidlách v znení neskorších predpisov,  MK SR ako správca rozpočtovej kapitoly navrhuje  použiť celkovú sumu získaných prostriedkov vo výške 3 600 000 Sk pre PÚ SR, Bratislava, a to 2 700 000 Sk na kapitálové výdavky, čo tvorí  75 % z celkového objemu predaja a 900 000 Sk na bežné výdavky, čo tvorí 25 % z celkového objemu predaja.
 
1)  Návrh na použitie prostriedkov získaných z odpredaja do kapitálových výdavkov
 
     Z prostriedkov získaných odpredajom nehnuteľností sa navrhuje väčšia časť v objeme 2 700 000 Sk použiť na nákup výpočtovej techniky pre zamestnancov Pamiatkového úradu SR, Bratislava. 
     V zmysle Zákona NR SR č. 49/2000 Z. z. prechádzajú k 1. 4. 2002 na Pamiatkový úrad SR pracovnoprávne vzťahy zamestnancov pamiatkovej starostlivosti krajských a okresných úradov. K 1. 4. 2002 bolo delimitovaných 75,4 pracovných miest zamestnancov bez materiálno-technického zabezpečenia. Uvedený zákon neukladá povinnosť prevodu majetku štátu a majetkových práv z krajských a okresných úradov na Pamiatkový úrad SR. 
            V záujme zabezpečenia fungovania výkonu štátnej správy, ako aj s prihliadnutím na Zákon NR SR č. 211/2000 Z. z o slobodnom prístupe k informáciám, je potrebné týchto zamestnancov vybaviť výpočtovou technikou.  
            
 2) Návrh na použitie prostriedkov získaných z odpredaja do  bežných výdavkov 
 
Pamiatkový ústav SR  - príspevková organizácia sa transformoval na Pamiatkový úrad SR – rozpočtovú organizáciu k termínu od 1. apríla 2002 v zmysle Zákona NR SR č. 49/2002 Z. z. V súvislosti s touto transformáciou bolo potrebné riešiť umiestnenie Krajského pamiatkového úradu Bratislava. Jediným možným riešením situácie bolo umiestnenie zamestnancov v budove v správe Pamiatkového úradu SR na Leškovej č. 17 v Bratislave. V nadväznosti na uvedené rozhodnutie je nutné realizovať opravu a údržbu tohto objektu, aby boli vytvorené podmienky pre fungovanie Krajského pamiatkového úradu Bratislava. Vzhľadom na niektoré havarijné stavy je potrebné realizovať jeho rozsiahlejšiu opravu, a to zatekajúcej strechy, vnútorných omietok, výmena podláh, zdravotechniky, elektroinštalácie, ústredného kúrenia,  maľby a nátery stolárskych konštrukcií.  
Z   prostriedkov  získaných      odpredajom     nehnuteľnosti sa navrhuje použiť na   financovanie časti opráv suma 900 000 Sk.